València renuncia al Webit 2020 per la Covid-19 - À Punt\nValència renuncia al Webit 2020 per la Covid-19\nL'Ajuntament ha anunciat que destinarà el cànon a empreses tecnològiques afectades per la pandèmia.\n07 de maig 2020 - 18:53\nLa ciutat de València no acollirà finalment el Webit Festival 2020 i l'Ajuntament ha plantejat destinar els diners del cànon de l’organització d'aquest esdeveniment a ajudar les empreses tecnològiques que s'han vist afectades per la crisi generada per la Covid-19.\nLa regidora de Desenvolupament Innovador dels Sectors Econòmics i Ocupació, Pilar Bernabé, ha lamentat que no se celebre aquest festival presencial que "hauria tingut un gran impacte econòmic a la ciutat i ens hauria ajudat a posicionar-nos com a referent dins del sector tecnològic".\nA causa de la pandèmia, Bernabé ha ressaltat que el consistori valencià havia plantejat un esdeveniment digital, però que no costara "més de 100.000 euros", oferta que no ha acceptat la Fundació Webit, que insistia a mantindre els cànons inicials: 1,5 milions durant tres anys abonats a parts iguals entre l'Ajuntament de València, la Generalitat i la Diputació de València.\n"No podíem acceptar aquestes condicions", ha asseverat la regidora, que a més ha dit que "davant aquesta situació, s'ha optat per cancel·lar-lo i intentar destinar els recursos a les empreses tecnològiques valencianes, que seran fonamentals en la desescalada i la transformació de l'economia".


Rubén Folgado s'estrena com a president de l'AEQT en la IV Trobada de comissions i Business Partners - Tarragona Empresarial\nRubén Folgado s’estrena com a president de l’AEQT en la IV Trobada de comissions i Business Partners\nL’assemblea general de l’Associació Empresarial Química de Tarragona (AEQT) ha proclamat Rubén Folgado com a nou president de la institució. Tal com estava fixat en l’ordre del dia, la reunió d’aquest dimarts havia de renovar els càrrecs de la junta directiva i la candidatura de consens de Rubén Folgado ha estat ratificada. D’aquesta manera, s’ha convertit en el nou president de l’AEQT per a un període de tres anys.\nEnginyer Tècnic Industrial i MBA per la URV, Rubén Folgado, de 48 anys, forma part de l’equip de Messer des de l’any 1994 i és Director Tècnic de Messer Ibèrica des del 2003. Des de l’any 2013 exercia com a president de la Comissió d’Energia de l’AEQT. Folgado ha qualificat “d’honor” i sobretot de “responsabilitat” el fet d’assumir la màxima representació del principal polígon químic del sud d’Europa, alhora que ha volgut agrair als seus companys d’assemblea la confiança que han dipositat en ell. Rodrigo Cannaval (BASF) serà el vicepresident primer en el nou equip, mentre que Ignasi Cañagueral (Dow) ha estat nomenat vicepresident segon.\nRubén Folgado, amb els vicepresidents.\nEl nou president de l’AEQT ha explicat que l’associació s’enfronta ara a temps de canvi, tenint en compte que “el Pla Estratègic 2017-2020 s’esgota l’any vinent i moltes coses han canviat molt respecte de com eren quan, cap al 2016, estàvem elaborant el pla actualment vigent”. “De manera que ens hem de posar amb immediatesa a confeccionar un nou Pla Estratègic que doni resposta als moltíssims reptes als quals hem de fer front com a associació i com a sector”, ha afegit. En concret, Folgado creu que és imprescindible que el nou pla “doni resposta a qüestions essencials per prendre les decisions més encertades en àrees com la sostenibilitat, la digitalització, l’energia o el talent, entre d’altres”.\nDurant l’assemblea, a banda de la renovació dels càrrecs, s’han aprovat també el pressupost per al proper exercici i l’estat de comptes de l’actual.\nRècord d’assistència en la VI Trobada de Comissions\nL’assemblea general de l’AEQT ha tingut lloc minuts abans de la celebració, a l’hotel Gran Palas de la Pineda, de la VI Trobada de Comissions i Business Partners de l’AEQT, una celebració que s’ha consolidat ja en el calendari com el gran esdeveniment anual de l’associació, en el qual aglutina a tots els membres de les seves vuit comissions, així com també als seus Business Partners, en una jornada divulgativa de quina és la tasca de l’associació, i sobretot de networking entre els assistents. Una trobada que, en aquesta sisena edició, ha assolit rècord d’assistència, superant per primera vegada els 200 assistents.\nPrecisament el recentment elegit president, Rubén Folgado, ha estat l’encarregat d’obrir l’acte, agraint l’assistència a tots els presents i, sobretot, elogiant la feina que fan pel sector i per l’associació al llarg de l’any, ja que els membres de les comissions són, junt amb l’equip propi de l’associació, el motor de l’AEQT. També ha agraït als Business Partners la seva confiança i aposta pel projecte. A més, Folgado ha explicat quins són els principals reptes als quals s’enfronta l’organització en un futur i la importància de recollir-los i contemplar-hi les respostes adequades en el nou pla estratègic.\nPosteriorment, Folgado ha cedit la paraula als representants de les diferents comissions, que han fet un breu repàs de la tasca duta a terme per cadascuna d’elles al llarg d’aquest exercici 2019. David Castañeda (president de la Comissió Sociolaboral), Rodrigo Cannaval (president de la Comissió de Seguretat), Ramiro Fernández (membre de la Comissió d’Empreses de Serveis), Juan Pedro Díaz (gerent de l’AEQT i que ha fet les exposicions relatives a les comissions de Medi Ambient i Energia, en absència dels presidents), Montse Vallverdú (presidenta de la Comissió de Comunicació), Núria Blasco (presidenta de la Comissió d’Activitats Logístiques i Portuàries) i José Luis Jiménez Lasheras (president de la Comissió de Territori) han anat exposant de manera sintètica els grans projectes que l’AEQT ha treballat al llarg d’aquest any i quins reptes s’albiren per al proper 2020.\nFinalment, la reflexió en aquesta Trobada l’ha posat enguany el president de la Federación Empresarial de la Industria Química Española (FEIQUE) i Director General de BASF Española, Carles Navarro, qui, amb la seva conferència “Indústria Química, un futur sostenible” ha posat en relleu la decidida aposta del sector per la sostenibilitat i l’economia circular com a eixos irrenunciables del seu progrés per als propers anys.


El Cadí La Seu manté el setè lloc tot i la derrota amb el Zamarat (52-46) — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / El Cadí La Seu manté el setè lloc tot i la derrota amb el Zamarat (52-46)\nEl Cadí La Seu manté el setè lloc tot i la derrota amb el Zamarat (52-46)\nL'equip urgellenc queda descartat per disputar la Copa. El Sedis Hidrology, cuer després de perdre a casa amb el Marató Parc Boet (64-110)\nEl Cadí La Seu manté la setena posició de la Lliga Femenina, quan resta una jornada per acabar la primera volta, tot i haver perdut dissabte a la pista del Zamarat (52-46). Aquest resultat també ha suposat que l'equip urgellenc hagi esgotat les darreres opcions que li quedaven per accedir a la Copa de la Reina, a la qual només hi accedeixen els quatre millors de la primera meitat de la competició.\nEl Cadí no va saber superar un Zamarat que no va estar especialment encertat però que va decantar el matx a favor seu al tercer quart, amb un parcial de 15-4. Prèviament, els dos primers períodes tots dos equips havien mostrat uns nivells d'anotació baixos i a la mitja part el resultat era d'empat (32-32). Després dels problemes en atac a la represa, el conjunt de Joan Carles Pié va intentar remuntar però no va arribar a temps de compensar els més de deu punts d'avantatge que havien adquirit les castellanes, que d'aquesta manera surten de la zona de descens i se situen a dos triomfs del Cadí. La màxima anotadora va ser Tamara Abalde, amb 14 punts.\nEl Cadí La Seu tancarà la primera volta aquest dissabte vinent al Palau d'Esports contra el novè classificat, l'Star Center-Uni Ferrol. El matx es jugarà en horari unificat, a les 7 de la tarda. El Perfumerías Avenida segueix com a líder en solitari, amb 11 triomfs en 12 partits.\nA la Copa Catalunya masculina, el Sedis Hidrology va patir dissabte una clara derrota a casa, contra el Mataró Parc Boet, per 64-110. Aquest resultat deixa el conjunt urgellenc com a cuer del grup amb un balanç de 3-9, empatat amb tres equips més: Minguella-Automoció Badalona, Castellar i CN Terrassa. El Sant Josep de Badalona segueix com a líder invicte (12-0).


El Correllengua arriba a Vila-real amb activitats als col·legis i la cercavila cívica en defensa de la llengua i la cultura valencianes - Ajuntament de Vila-real\nEl Correllengua arriba a Vila-real amb activitats als col·legis i la cercavila cívica en defensa de la llengua i la cultura valencianes\nEl Correllengua 2019 arriba a Vila-real del 2 al 4 d'octubre amb activitats als col·legis i la tradicional cercavila cívica que tancarà els actes divendres que ve. La regidora de Normalització Lingüística, Noelia Samblás, ha presentat hui els actes del Correllengua 2019, acompanyada pel delegat d'Acció Cultural del País Valencià a Castelló, Antoni Royo, i el director artístic de la companyia local de teatre Scura Splats, Joan Raga.\nNoelia Samblás ha explicat que Vila-real celebra aquesta "festa de la llengua i la cultura" de la mà d'Acció Cultural, entitat que "portarà la flama del Correllengua als col·legis d'infantil i primària de la ciutat amb l'objectiu de demostrar la vitalitat del valencià". Així, cada dia seran cinc els col·legis que rebran la flama i participaran en els actes organitzats que inclouen, a més de la lectura del manifest, l'espectacle Animàtic a càrrec de la companyia Scura Splats, "que hem adaptat especialment per al Correllengua" com un "espectacle de participació" que mostra la importància de la llengua "com una part fonamental de la nostra cultura", ha explicat Joan Raga. La regidora ha agraït de manera especial la implicació dels col·legis en el "procés de normalització del valencià com a llengua de cultura".\nPer part seua, Antoni Royo ha incidit que "la flama del Correllengua representa el valencià i anima els xiquets i xiquetes a parlar-lo i defensar-lo" i ha recalcat que "l'alumnat d'aquelles famílies que procedeixen de diferents llocs volem oferir-los també la llengua com el millor que tenim els valencians". Amb motiu del Correllengua s'ha programat a més una activitat per als alumnes de primer de batxillerat, que el dijous 3 d'octubre assistiran a la representació de l'obra L'increïble assassinat d'Ausiàs March, de Crit Companyia de Teatre, a l'Auditori Municipal.\nLes activitats del Correllengua conclouran el divendres 4 d'octubre amb la cercavila cívica oberta a tota la ciutadania. La regidora de Normalització Lingüística ha detallat que el recorregut s'iniciarà a les 20 hores al carrer de Bayarri i comptarà amb la participació del Grup de Dolçainers i Tabaleters El Trull, la Colla Gegantera, Acció Cultural del País Valencià i la companyia Scura Splats, a més d'associacions i ciutadans. El recorregut finalitzarà a la plaça Major on Antoni Royo, delegat d'Acció Cultural del País Valencià serà l'encarregat de donar lectura al manifest. Per a tancar l'acte, Scura Splats representarà l'espectacle Animàtic.\nFinalment, de l'11 al 18 d'octubre, la Casa dels Mundina acollirà l'exposició "Sant Vicent Ferrer, valencià universal", cedida per l'Acadèmia Valenciana de la Llengua.


La Santa Seu vol diàleg i no repressió entre Espanya i Catalunya – Avantguarda.cat\nOriol Domingo 21 de gener de 2018 Atri\nLa Santa Seu vol diàleg entre Espanya i Catalunya, no repressió. Així és desprèn de les declaracions del cardenal Pietro Parolin, secretari d’Estat, en el número 200 del setmanari “Catalunya Cristiana”.\n1. El director de la revista, Jaume Aymar, planteja al cardenal Parolin si després de les eleccions del 21 de desembre cal recuperar per a Catalunya la idea d’una certa mediació o arbitratge.\n2. El secretari d’estat contesta: “”Com és sabut, la Santa Seu, en estreta relació amb l’episcopat, segueix amb atenció els esdeveniments a Catalunya, i en particular el futur de l’escenari que s’ha dibuixat després de les eleccions al Parlament autonòmic del 21 de desembre passat. Correspon a les parts involucrades analitzar aquesta situació de desencontre polític, duent a terme una reflexió amb honestedat i sinceritat. El que fa l’Església és recordar els principis i valors que he esmentat abans i animar les parts perquè continuïn parlant i escoltant-se”.\n3. De les declaracions de Parolin es dedueixen diverses conclusions. El fet és que la Santa Seu segueixi amb atenció els esdeveniments a Catalunya. Això vol dir que coneix el referèndum del dia 1 d’octubre, la repressió de la policia espanyola contra catalans pacífics i desarmats, l’aplicació repressora del 155, les eleccions del 21 de desembre, la victòria del sobiranisme en escons i vots, els exiliats i presos polítics. Davant d’aquesta situació, la Santa Seu reclama que les “parts involucrades!” parlin i s’escoltin. Les parts involucrades son el Govern espanyol i el Govern català presidit per Carles Puigdemont, ratificat en les eleccions parlamentaries de Catalunya.\n4. El cardenal Parolin recalca que l’escenari a tenir en compte és el dibuixat per les eleccions del 21-D. En cap cas apel·la a l’ús de la violència o de la repressió. Precisament el Papa Francesc ho acaba de condemnar en l’homilia que va pronunciar a Temuco sobre el progrés dels pobles, en el seu viatge apostòlic a Chile i Perú. Francesc va dir sobre la relació entre els pobles: “Es imprescindible defensar que una cultura del reconeixement mutu no pot construir-se en base a la violència i destrucció que acaba cobrant-se vides humanes. No es pot demanar reconeixement aniquilant a l’altre, perquè això l’únic que desperta és més violència i divisió. La violència crida a la violència, la destrucció augmenta la fractura i separació. La violència acaba tornant mentirosa la causa més justa. Per això diem no a la violència que destrueix, en cap de les seves formes”.\nText censurat sobre el rei, darrer article a La Vanguardia


Un mosso al·lega que va colpejar un jove a l’orella per error | Catalunya | EL PAÍS Catalunya\nUn mosso al·lega que va colpejar un jove a l’orella per error\nL'agent, imputat per lesions, diu que apuntava a les cames però es "va desequilibrar"\nBarcelona 4 NOV 2015 - 22:24\tCET\nEl moment de l'agressió, al barri de Sants de Barcelona. PEDRO MATA (FOTOMOVIMIENTO)\nVolia pegar-li a les cames o, en tot cas, a les natges. Però el cop va anar a parar una mica més amunt, directe al cap, perquè una companya, també dels antidisturbis, es va interposar en la trajectòria de la porra. Un agent dels Mossos d'Esquadra imputat per lesions a un jove va justificar així ahir, davant el jutge, l'agressió a Ivan J. al barri de Sants de Barcelona. El mosso es va reconèixer en les fotografies preses de l'incident (que són la prova de càrrec principal) i va admetre ser l'autor del cop que va provocar ferides a l'orella esquerra de la víctima.\nEl jove, que va haver de ser sotmès a una operació per recompondre-li l'orella lesionada, es va querellar contra l'agent de la brigada mòbil per lesions. A la seva declaració davant el jutge, l'agent va argumentar que va pretendre colpejar el jove per sota de la cintura, tal com estableixen els protocols policials. Una companya de la seva unitat es va creuar en la trajectòria del cop, va explicar, i el mosso es va desequilibrar.\nEls fets van passar el 27 de maig del 2014, durant una mobilització contra el desallotjament del centre social okupa de Can Vies, a Sants. Iván J. circulava amb bici perquè anava a reunir-se amb la seva parella a la plaça de Sants. Dos agents antidisturbis se li van apropar i “sense intercanviar cap paraula i sense motius que justifiquessin l'actuació” li van donar un cop amb la porra, segons la querella que va presentar as jutjats.\nEl mosso imputat va defensar, en canvi, que va colpejar el jove perquè aquest s'havia dirigit a ells amb “insults” i actitud “amenaçadora”. La seva companya –la que, presumptament, va desviar la trajectòria del cop– i un altre agent van declarar com a testimonis i van ratificar la seva versió sobre l'incident. Els policies van explicar que van oferir assistència sanitària al jove, però que aquest la va rebutjar.\nA més dels tres agents, també va declarar com a testimoni l'autor de les fotografies que van ser la base de la querella. Els advocats de la víctima, Andrés García i Montse Fernández, lamenten que el Departament de l'Interior no hagi obert un expedient sancionador contra l'agent.


Melenas: del BAM als premis Music Moves Europe Talent | Qualsevol Nit\nAl BAM sempre venen artistes de qualitat amb un gran futur per davant i aquest any un dels exemples que ho demostren més clarament és la banda pamplonica Melenas. A poques hores que pugin a l’escenari de l’Antiga Fàbrica Estrella Damm del festival BAM dins del cicle de músiques de la Mercè aquest dissabte, han estat nominades als premis Music Moves Europe Talent 2021 que s’han anunciat al Reeperbahn Festival d’Alemanya.\nEl seu so garage-pop atemporal, les seves cançons amb guitarres i veus plenes de reverb i el seu estil propi i fresc ens representaran en aquest guardó de la Unió Europea que any rere any premia i reconeix el talent emergent de la música popular i contemporània. Propostes que representen el so del present i que seran tendència en el futur.\nHi ha una raó darrere el fet que les entrades pel BAM volessin en tan sols unes hores! I és que en els últims anys Melenas s’ha convertit en una de les bandes que més ha fet parlar i en aquest 2020 han publicat el seu segon àlbum d’estudi, Días Raros.\nSi voleu donar-les el vostre suport, ho teniu molt fàcil. Els melòmans europeus podreu escollir el guanyador del Premi del Públic 2021 a través, exclusivament, de la web oficial de Music Moves Europe Talent Awards. Ho podreu fer fins al 7 de gener i, en cas que Melenas surtin guanyadores, rebran un premi adicional de 5.000 euros. A més del suport promocional i l’actuació que oferiran a l’Eurosonic Noorderslad que tindrà lloc Groningen, Holanda, el 15 de gener. El jurat també premiarà amb taló de 10.000 euros el seu guanyador.\nUs recordeu de les edicions passades? Tribade van participar en l’edició de 2020, Rosalia, que va guanyar el Premi del ‘Públic en la categoria R&B / Urban el 2019 i Hinds van guanyar el 2017 el premi European Border Breakers Awards, els premis que precedeixen als actuals.\nDesitgem molta sort a Melenas i, mentrestant, les gaudirem al màxim aquest dissabte. I vosaltres, vau aconseguir entrades?\nEn portada, Garage, Industria musical, Pop\nPrevArtículo anteriorDescobreix l’escena musical de Cardedeu\nSiguiente artículoEgosex: “Buscamos sonidos que conecten al público consigo mismo”Next\nParla’m de les teves cançons per Tik Tok\nOlivia Rodrigo i Feral són dues artistes que han començat a utilitzar Tik Tok per explicar històries al voltant de les seves pròpies composicions i han aconseguit així viralitzar-les\nMi música relajante, mis mantras\nBuscad una música relajante y encontrad un lugar tranquilo donde poneros cómodos porque Anabel Vélez se nos pone zen y nos habla de meditación y de mantras. Respirad profundamente con nosotros y cantad: Ooooooooooom.\nEl setmanari musical #5\nAquesta setmana en el nostre resum musical: el tema conjunt de Rosalía i Bad Bunny, el retorn de Fémina, el nou Guitar BCN i l’acústic d’Itaca Band, entre d’altres. Una lectura ràpida a l’actualitat musical per estar al dia!\nEl feixisme de gira, nosaltres a casa i Pablo Hasél a la presó\nViure la música des d’una capital de comarca com Vic, amb restriccions i morta culturalment, pot generar actes de rebuig a mítings electoral obertament feixistes, pocs dies abans que acabi el termini perquè Pablo Hasél ingressi voluntàriament a la presó.


La confraria de la Puríssima culmina amb un gran oratori el 525è aniversari - Regió7 :: El Diari de la Catalunya Central\nLa confraria de la Puríssima culmina amb un gran oratori el 525è aniversari\nL'acte de cloenda serà dimarts amb un concert a la basílica de la Seu amb 54 cantaires i 20 músics\nfrancesc galindomanresa 04.12.2015 | 07:43\nImatge de l´assaig de l´oratori Arxiu Particular\nLa Reial Confraria de la Puríssima Concepció clourà dimarts a les 6 de la tarda la celebració del seu 525è aniversari amb la programació d'un gran concert de música sacra a la basílica de la Seu: l'estrena a la Catalunya Central de l'oratori La passió de Maria, de Howard Blake.\nL'obra serà interpretada per Ars Aurea Sonora i el mateix Howard Blake dirigirà una orquestra de 20 músics, 50 cantaires i 4 solistes. Es faran dues actuacions a Catalunya, a banda de la de la Seu de Manresa s'escenificarà, el dia abans, al monestir de Poblet.\nEl concert té un preu de 20 euros i les entrades es podran adquirir mitja hora abans de l'inici i també per Internet a www.arsaureasonora.org. El mateix dia, festivitat de la Immaculada, a les 11 del matí se celebrarà una missa conventual solemne presidida pel vicari de la Seu, Xavier Estopà, concelebrada pels canonges de la col·legiata i amb la presència d'autoritats.\nEn tot el programa commemoratiu els actes religiosos han tingut un protagonisme central, ja que la devoció mariana és la raó de ser de la confraria.\nL'actual president de la Confraria de la Puríssima, Josep Maria Ballonga, ha recordat que diumenge tindrà lloc la tradicional passada de la bandera de la Puríssima, des de la basílica de la Seu pels carrers de la ciutat, amb la participació dels Trabucaires de Manresa, el grup de percussió Batrakes i l'hereu i la pubilla de la ciutat.\nEntre els actes organitzats en- guany destaca la celebració d'una taula rodona amb la participació de Josep Maria Gasol, canonge i cronista oficial de la ciutat, sobre la "Història de la confraria"; fra Valentí Serra de Manresa, arxiver dels caputxins, que va parlar de la "Tradició Immaculista a Catalunya"; i Llorenç Ferrer, historiador i professor de la Universitat de Barcelona, que va tractar "L'Avalot de les Faves". L'acte va ser presentat i moderat per Marc Marcè, director de Regió7.


Oakwood Light Oakwood Light Oakwood Light Oakwood Light Oakwood Light Oakwood Light Oakwood Light Oakwood Light Oakwood Light\nColor: Oakwood Light\nRepresentat en un estiu llest, lleuger però autèntic, denim rígid amb aspecte vintage amb bonics esvaits i zones usades creades per làser ecològic.\nAmb fils de tabac i botons d'or antics.\nCom una trobada de botigues pròsperes brillants.\n10 denim rígid de 1 1/2 oz.\nLee Rider està disponible amb vàries talles i colors. Compra’l a dressinn i beneficia’t de tots els avantatges i ofertes exclusives. A més a més, el Lee Rider té la total garantia oficial de Lee. A més a més, podràs complementar la teva compra amb altres productes de la categoria de Jaquetes a l’apartat de Roba home.


La Sénia acull la final del campionat infantil de birles – Godall Blog (per AMV)\nLa Sénia acull la final del campionat infantil de birles\nPublicat per godallblog on 3 Juny, 2017\nAquest dissabte la Sénia va tornar a celebrar la final del Campionat de Catalunya Individual de birles en categoria infantil, aleví i benjamí. És la tecera de dinou vegades que el municipi del Montsià acull aquesta prova. Per a l’ocasió van participar 41 xiquets i xiquetes vinguts d’arreu de Catalunya formant dotze equips. La representació local va estar formada per seniencs i godallencs.\nEls resultats van ser força positius per als nostres jugadors de birles on Godall va protagonitzar les tres medalles en aleví femení de Sara Arasa, Maria Rangel i Ainhoa Cardona, i un bronze en benjamí femení amb Aroa Martínez.\nL’equip senienc va aconseguir l’or de Marc Vidal en aleví masculí, un jugador del planter del Club de Birles la Sénia que rebia amb molt d’orgull el primer premi a casa seua.\nEntrada prèvia La Pasqua Granada, un festiu que convé explicar\nEntrada següent Més de 500 hectàrees de cultiu afectades per una pedregada al Montsià


LisboaEl foc que crema des de dissabte al centre de Portugal ha obligat a evacuar 40 aldees a causa del perill de les flames. L'incendi continua actiu per quart dia a quatre focus en els districtes de Leiria i Coïmbra, on les perspectives són favorables després de controlar en les últimes hores el 70% de les flames, segons dades de Protecció Civil.\nQuatre bombers treballen contrarellotge en l'extinció del foc. Rafael Marchante / Reuters\nMentre els equips d'extinció continuen sense descans treballant contrarellotge per reduir els perímetre del pitjor incendi que es recorda al país, i que oficialment ha costat la vida a 64 persones i n'ha ferit 62 més al terme municipal de Pedrógão Grande, on es van iniciar les flames aquest dissabte pel que sembla per l'impacte d'un llamp en un arbre sec, segons la Policia Judicial (PJ).\nUn hidroavió descarrega l'aigua que porta sobre les flames. Miguel Vidal / Reuters


El ple més antic de la Història - Santa Coloma de Gramenet\nPle Municipal Dimecres, 24.3.2021 09:45h\nNosaltres fa poc que som a l’Ajuntament, però el nostre partit fa molt de temps que va néixer i té molta memòria. La setmana passada, ERC complia noranta anys; un partit destinat a fer de Catalunya la punta de llança del republicanisme continua incansablement defensant la seva ideologia als carrers i les institucions. Potser nosaltres no tenim tanta experiència, però hi ha coses al ple municipal que semblen enquistades des de fa molt de temps. Tot i que a poc a poc ens belluguem cap a un món i una Santa Coloma nova, els nostres intents per modernitzar-nos corren el risc de no complir les expectatives.\nUna cosa que hom trobarà familiar, tingui o no tants anys, és que ja és rutinari que als darrers plens municipals sempre es revisa la continuïtat dels treballadors municipals. Sembla que ells també estan enquistats en un cúmul de contractes que no fan més que allargar la temporalitat. També és preocupantment freqüent el fet de trobar diversos punts on es parla dels treballadors socials. Això és símptoma que l’Ajuntament no està resolent el volum de feina que ha generat la crisi de la COVID en uns serveis socials que ja no estaven al dia amb aquestes qüestions.\nTampoc és cap novetat que una part del ple no es prengui seriosament les competències municipals establertes de manera democràtica. Per això ens sobta la proposta de delegar funcions del Ple a la Junta de Govern Local. No podem aprovar aquesta manera de vulnerar el sentit de la sobirania colomenca, expressada als seus regidors que formen el Ple Municipal.\nEl temps que vivim, però, té les seves dinàmiques. Encara que siguem antics, no podem continuar fent el mateix. Per això vam reivindicar la necessitat d’implantar mesures d’estalvi i eficiència energètica en els edificis municipals. La reducció del consum energètic és quelcom prou important. L’Ajuntament ha de donar exemple i s’havia de comprometre ahir, que era el dia mundial del recurs més valuós; l’aigua.\nLes mocions també van demostrar el contrast existent entre les pulsions antigues i noves dins del ple municipal colomenc.\nUna cosa nova és que existeix la voluntat per impulsar la Llei Trans al Congreso. Aquesta llei ha d’acabar amb la patologització d’una manera de ser -la transsexualitat- que no vulnera cap dret, sinó que manifesta la diversitat de la humanitat. Al contrari, els drets de les persones transgènere són els que estan amenaçats. Una cosa antiga és que els que són ambiguament d’esquerres, també ho són per defensar els drets civils. A Santa Coloma de Gramenet, el govern del PSC va copiar al govern Socialista de l’Estat i va presentar una esmena a la totalitat per fugir del debat tangible i per desvirtuar el contingut de la moció que presentàvem amb altres grups de l’oposició. Van desplaçar el debat polític; van evitar que l’Ajuntament fes un pas en ferm en el compromís concret de la llibertat i els drets de les dones i homes i infants trans.\nPer recolzar el seu posicionament ambigu, van convidar al ple a persones amb posicionaments feministes transexcloents. Nosaltres vam convidar a entitats que no dubten en defensar el dret de tothom. Des d’aquí volem agrair una vegada més la participació de la Clara Palau en representació de Ca l’Enredus-Actuavallès, d’Eiden Marín en nom d’ENTENEM LGTB i de la Tina Recio de I-Vaginarium. Els socialistes ni tan sols es van mullar al debat, van deixar que entitats que comparteixen la seva por infundada a perdre drets davant de col·lectius encara més vulnerats el duguessin a terme en nom seu. L’esmena a la totalitat es va aprovar després de dues hores de debat.\nCom hem fet sempre, ens hem posicionat del costat de la defensa de les pensions públiques. No sense haver destacat la necessitat de reestructurar el sistema de pensions. Cal tenir els drets de sempre, però cal protegir-los amb noves fórmules.\nUn problema incipient és que el suïcidi s’ha incrementat als darrers anys com la causa de mort prematura més habitual. Per enfrontar-nos-hi cal invertir esforços en les mesures de prevenció a l'atenció primària. És un deure social combatre la proliferació dels suïcidis que la pandèmia ha augmentat i per això vam votar a favor la iniciativa que es va proposar al ple per combatre aquesta problemàtica.\nVam presentar una moció per la millora de la xarxa de vigilància metropolitana de contaminació atmosfèrica a l’Àrea Metropolitana de Barcelona. L’incompliment sistemàtic de les normes de la UE és inqüestionable, fins al punt que el 2017 l’Estat Espanyol va ser multat. El problema és antic; fa molt que s’avisa dels problemes que pot comportar la falta de regulació de la contaminació atmosfèrica, però els efectes ens han agafat recentment sense sorpresa. Només a la ciutat de Barcelona hi ha un miler de morts naturals a l'any, i de la contaminació en deriva el 7% de les defuncions anuals de la ciutat. El 33% dels nous casos d'asma infantil i l'11% dels nous casos de càncer de pulmó són atribuïbles a la mala qualitat de l'aire.\nPer combatre-ho cal aprofitar el poder que té l’AMB com a institució clau en el control de la circulació i la via pública. Hauríem d’actuar abans que aquest problema torni a ser un vell conegut dels futurs plens. La proposta va ser aprovada gràcies a les negociacions fetes entre el nostre grup municipal i el tinent d’Alcaldessa.\nUna cosa nova és veure com algunes forces polítiques comarcals copien el discurs de l’alcalde de la ciutat veïna de Badalona. La seguretat i la violència estan essent atretes al centre de la política. Una cosa vella és que el pacifisme forma part del nostre ADN. Hi estem d’acord, volem que els mossos puguin fer la seva feina -protegir a la ciutadania- en les millors condicions. Per això el que reivindiquem nosaltres és una reestructuració del model policial i d’ordre públic, perquè la nostra condemna a la violència és global. Creiem que aquells que no mouen un sol dit davant del monopoli de la violència i l’exercici d’aquesta mateixa quan s’executa un desnonament, quan s’identifica arbitràriament a persones pel seu color de pell o quan es talla el subministrament energètic, no tenen dret a exigir que condemnem una determinada violència.\nEl ple més vell de la Història va acabar tard, potser podria figurar com un dels plens més llargs de la història. La darrera moció la va presentar ECP, volent reivindicar la Segona República Espanyola. Nosaltres ens adherim a la moció, perquè el republicanisme és tan vell i tan nou per nosaltres, que recordar el passat ens referma en la nostra convicció. Només demanem memòria; Catalunya va ser clau per fer fora els borbons, el republicanisme va ser clau perquè Catalunya fes aquest gran avenç a la denúncia de les injustícies socials i nacionals. Esquerra Republicana de Catalunya va ser l’entesa que va aglutinar al seu si tota la família republicana del país. Nosaltres ja vam fer caure als borbons i al règim, i tornarem a vèncer.\n: Esquerra Republicana Mocions Ple


L’atenció primària atén més de 38 milions de visites durant el 2017 - Social.cat\nL’atenció primària atén més de 38 milions de visites durant el 2017\nAmb motiu del Dia de l'Atenció Primària, l'Institut Català de la Salut destaca que l'any passat es van fer més de 125.000 proves pulmonars\nDijous, 12 d'abril de 2018 | 17:15 h\nUn metge i un pacient | Acistock\nEls equips d'atenció primària de l'Institut Català de la Salut (ICS) han atès durant aquest 2017 38.070.802 visites. De fet, set de cada deu catalans tenen com a referència els professionals que treballen en els CAP, que en els darrers anys han augmentat els seus serveis per millorar l'accessibilitat i crear un sistema més resolutiu i proper a la ciutadania.\nSegons un comunicat difós per l'ICS coincidint amb el Dia de l'Atenció Primària, a les consultes s'ofereixen tant procediments diagnòstics com terapèutics i durant l'any passat s'hi van practicar 125.494 espirometries, 4.224 ecografies abdominals, 14.939 infiltracions, 27.241 tractaments amb crioteràpia i 3.995 tractaments amb cirurgia menor. A més, durant els darrers anys ha augmentat la resolució dels serveis d'urgències a l'atenció primària, ja que abans havien de ser derivats als hospitals.\nUn dels grans reptes de l'atenció primària és abordar de forma eficient l'envelliment de la població, que genera una major complexitat dels problemes de salut que tenen els usuaris. Actualment, les persones majors de 74 anys ateses a l'atenció primària de l'ICS tenen una mitjana de cinc malalties cròniques. Per tal d'acostar els serveis a aquest col·lectiu, es dona atenció tant en els centres de salut com al domicili dels pacients.\nA més, també es fa el seguiment específic de patologies en què abans l'atenció hospitalària tenia un paper més preeminent. Per exemple, l'atenció primària de l'ICS atén 428.216 pacients amb diabetis mellitus tipus 2. En el 81 % dels casos es realitzen revisions rutinàries de la retina (42.865 durant el 2017) per detectar complicacions de forma precoç segons els registres a la història clínica informatitzada.\nUn altre col·lectiu important de pacients són les persones que prenen un tractament anticoagulant a l'atenció primària. D'aquestes, prop de 95.000, un 92,7%, tenen un bon control. També reben un tractament correcte el 95,5% dels pacients diagnosticats de cardiopatia isquèmica (infarts, angines de pit, etc.), ja que prenen fàrmacs antiagregants per prevenir complicacions.\nPrevenció, promoció de la salut i atenció a la comunitat\nTambé té especial importància el vessant de prevenció i promoció de la salut, que permet als equips d'atenció primària ser al costat de la ciutadania de forma individual i comunitària. Diferents accions aborden la deshabituació d'hàbits tòxics, l'increment d'activitat física o el seguiment d'una dieta saludable.\nQüestions que els professionals tracten amb la població durant la consulta i en accions concretes dirigides a diferents col·lectius de la ciutadania de totes les franges d'edat. Una mostra és la tasca dels professionals d'odontologia de l'atenció primària de l'ICS, que fan revisions bucodentals a més del 80% d'escolars de 7 i 12 anys. En total, l'ICS gestiona 286 equips d'atenció primària, 24 unitats d'atenció a la salut sexual i reproductiva i 9 equips d'atenció primària penitenciaris.


G_Esports base - Canal Blau\nJordi Martí Tort condueix la gran aposta de Garraf Esports i de Canal Blau TV d’aquesta temporada per l’esport base. Cada cap de setmana visitarem diversos punts d’interès de la comarca per fer el seguiment més complet d’alguns dels partits, torneigs i esdeveniments més interessants de tot tipus d’esports, en categories de formació. Aquests amplis resums vindran acompanyats cada dimarts amb videoclips musicals sobre les presentacions de tots els equips de diferents clubs de Vilanova i la Geltrú, Sant Pere de Ribes, Cubelles i Canyelles. També de divertits reportatges on coneixerem més a fons diferents equips, jugadors i entrenadors.\nEl G_Esports base arriba a Canal Blau TV cada DIMARTS en aquestes franges horàries 11:30h, 13:30h, 15:30h, 17:30h, 21:30h i 23:30h.\nG_esports base 20-06-2017\nDarrer programa de la temporada del G_esports base i el dediquem a conèixer els dos equips que ens faltaven d’aquesta temporada. Avui anem a Ribes per conèixer el Benjamí C del CD Ribes i a Vilanova per saber més del…\n20 de juny de 2017 A G_esports base, Programes TV\nG_esports base 13-06-2017\nPenúltim G_esports base de la temporada que dediquem al XVI Memorial Xavier García que organitza la Fundació i que aquest cap de setmana ha realitzat el festival de Gimnàstica i el Campionat de futbol. A més, anem cap a Ribes…\n13 de juny de 2017 A G_esports base, Programes TV\nXXXI Torneig Montgròs Ribes Club Patí 2017\nVideoclip musical de la 31a edició del Torneig del Montgròs que organitza cada any el Ribes CP.\n13 de juny de 2017 A Altres Hoquei, Esports, G_esports base, Hoquei, Reportatge Base Altres, Sant Pere de Ribes\nAvui coneixem: el Prebenjamí mixt del CB Samà\nAquesta temporada volem apropar-nos al màxim d’equips de base de la comarca. Avui coneixem més a fons el prebenjamí mixt del Club Bàsquet Samà que entrena Eli Isern.\n13 de juny de 2017 A Bàsquet, CB Samà, Esports, G_esports base, Reportatge Base Altres, Vilanova i la Geltrú\nG_esports base 06-06-2017\nDediquem el programa d’avui del G_esports base a veure els resums dels partits d’hoquei que van enfrontar al Juvenil del CP Vilanova davant el HC Sant Just, i del Sub16 femení davant del CHP Sant Feliu. A més, coneixem més…\n6 de juny de 2017 A G_esports base, Programes TV\nResum Sub16 CP Vilanova femení – CHP Sant Feliu\nResum del partit en categoria sub16 entre el CP Vilanova femení entrenat per Regina Flix, i el CHP Sant Feliu.\n6 de juny de 2017 A CP Vilanova, Esports, G_esports base, Hoquei, Reportatge Base Vilanova, Vilanova i la Geltrú\nAvui coneixem: El Cadet A del CF Vilanova\nAquesta temporada volem apropar-nos al màxim d’equips de base de la comarca. Avui coneixem més a fons el cadet A del CF Vilanova entrenat per Álex Arbalat.\n6 de juny de 2017 A CF Vilanova, Esports, Futbol, G_esports base, Reportatge Base Vilanova, Vilanova i la Geltrú\nAvui coneixem: l’aleví C del CF Vilanova\nAquesta temporada volem apropar-nos al màxim d’equips de base de la comarca. Avui coneixem més a fons l’aleví C del CF Vilanova entrenat per Oriol Lorente.


ESPAI OUTSIDER NEUS SALA (MARTORELL)\nCom fan tots els artistes, i amb més força els outsiders, a través de la producció creativa la Neus Sala representa el seu món intern, i ho fa en un entorn quotidià i íntim: a casa seva. Visitar la vivenda de la Neus és entrar en el seu univers simbòlic.\nL’espai outsider Neus Sala inclou la visita virtual als dos habitatges que l’artista va llegà a l’Ajuntament de Martorell per a ús social: el seu pis a la carretera de Piera i el que havia estat del seu germà a l’avinguda Germans Martí.\nAmbdues vivendes compleixen els requisits per poder-les considerar com a espais outsiders: es tracta de la materialització d’un imaginari individual, de l’expressió d’un microcosmos particular, creat per una sola persona i basat en el reciclatge i en unes regles constructives pròpies que es segueixen de manera coherent. L’obra segueix un model cultural en el seu inici (el del col·leccionisme) i va creixent i madurant pròpiament des dels impulsos interns i el llenguatge personal de la seva creadora.\nEl fet de desenvolupar l’acció artística en l’interior dels pisos podria traslluir una protecció, un aïllament, i també una manera de reorganitzar-se quan és necessari, d’enfrontar-se al món que trontolla, i de reinventar-se i valorar-se un mateix si se sent que l’exterior no ens entén. A través d’aquest treball meticulós i solitari, decorant objectes domèstics, brodant coixins, escrivint poesia…, es poden omplir solituds, buits interns.\nLa Neus Sala viu inspirada per l’esperit col·leccionista tan manifest a Martorell en els seus museus, i deixa fluir el desig de crear-ne un altre a casa seva. Va conformant una mena de gabinet de curiositats, centrat en un principi en una col·lecció de fòssils, la base del seu museu, a la carretera de Piera, qui sap si amb un cert esperit enciclopèdic. La col·lecció creixerà (diversificant-se com es pot veure després), envairà la vivenda, per acabar arrelant-se d’una manera orgànica en tots els racons i fonent-se amb l’espai quotidià, amb les parets, amb els objectes…\nL’obra de la Neus Sala evolucionarà del col·leccionisme cap una acció artística especialment enfocada en la decoració de tot tipus d’envasos, sempre reciclats. A l’avinguda Germans Martí, en una intervenció posterior a la seva vivenda habitual, amb acolorits i vistosos motius florals la Neus Sala conquerirà parets i mobles, i exposarà sobre la majoria d’ells i en nombroses prestatgeries una quantitat ingent d’envasos decorats; els conceptes de col·leccionisme i de reciclatge continuaran implícits en aquests objectes quotidians, però es destinaran a un nou ús, creatiu i estètic.\nLa Neus Sala va desenvolupar un llenguatge propi, amb una semàntica i una sintaxi personals, vehicles d’una expressió que la comunicava amb ella mateixa i també amb tots aquells que visitessin casa seva. Així doncs, la creació outsider és un art intern, del tot compromès amb un mateix.\nEls espais o entorns outsiders, per ser fruit d’una idea molt personal, no solen tenir continuïtat una vegada l’artista mor: l’obra es degrada, es perd en l’oblit o es destrueix. No és el cas de la Neus Sala: malgrat ja no existeixen els dos habitatges originals, gràcies a la seva generositat i també, en especial, a l’interès i al reconeixement de l’Ajuntament de Martorell, s’ha fet possible estudiar, posar en valor, difondre i gaudir d’un dels pocs espais outsiders coneguts al nostre territori.\nEncara que la visita virtual a aquest espai outsider s’estructuri per separat en els dos espais (Piera i Germans Martí) i també per estances seguint la seva estructura original, i se n’hagin destacat i descrit alguns elements, cada paret, cada moble, cada objecte de la col·lecció forma sens dubte un tot: el museu íntim de la Neus Sala.


Activada l'alerta del Ventcat per fortes ventades | Diari de Tarragona\nActivada l'alerta del Ventcat per fortes ventades\nEl vent intens s'intensificarà amb especial incidència al litoral i prelitoral de Tarragona i Barcelona\n27 de Diciembre de 2017 - 11:59 hs\nEl vent ha arrencat un arbre al tram final de la Rambla Nova, a tocar amb la Plaça Imperial, a Tarragona. Foto: Pere Ferré\nProtecció Civil ha activat aquest dimecres l’alerta del pla Ventcat per fortes ventades a la majoria de comarques de Catalunya a partir d'aquest migdia. Segons el servei Meteorològic, les ventades, que ja estan afectant des d'aquest matí, s'intensificaran a partir del migdia i fins aquest vespre amb especial incidència al litoral i prelitoral de la costa de Barcelona i Tarragona. El vent intens també afectarà les cotes altes de les zones de muntanya.\nCau una pilona a Reus\nEls efectes de la ventada ja s'han fet notar en ciutats com Reus, on ha caigut una pilona de dalt de l'edifici del Gaudí Centre, al carrer Monterols. L'estructura ha estat a punt de caure damunt d'una dona que, sortosament, no ha patit cap dany.\nUna pilona s'ha desplomat des de dat del Gaudí Centre, a Reus\nA més, el vendaval també ha afectat a Tarragona, on les fortes ratxes han arrencat un arbre al tram final de la Rambla Nova, a tocar amb la Plaça Imperial. Els Bombers també han hagut de retirar un cartell publicitari que ha caigut a la sortida a l'A-7, a l'Avinguda Catalunya.\nEls Bombers han hagut de retirar un cartell publicitari que ha caigut a la sortida a l'A-7, a l'Avinguda Catalunya. Foto: Pere Ferré\nFins a les 12.30h del matí i des de les 10h, segons han informat els Bombers de la Generalitat a través del seu compte de Twitter, aquests han rebut 186 avisos relacionats amb el vent, dels quals 90 han estat a Tarragona i 3 a les Terres de l'Ebre.


Procle - Wikisofia\nFilòsof grec neoplatònic. Va néixer a Bizanci i va estudiar a Alexandria. Posteriorment es va traslladar a Atenes, ciutat en la qual va viure i ensenyo fins a la seva mort. Va formar part de l'anomenada escola atenesa neoplatònica, juntament amb Plutarc d'Atenes i Sirià, filòsofs dels quals va ser deixeble. Va succeir a Domnino com a director d'aquesta escola. En conjunt, l'obra de Procle representa la plena sistematització escolàstica del neoplatonisme, labor en la qual es va proposar sintetitzar en un corpus teòric les tesis de les religions antigues juntament amb la filosofia clàssica grega. Així, encara que és un dels més importants i influents pensadors neoplatònics, la seva obra no es va cenyir només als trets d'aquesta escola, sinó que va incorporar aspectes de l'aristotelisme i de l'estoïcisme. No obstant això, considerava que, realment, només l'obra de Plató era mereixedora d'ocupar el lloc més destacat en la història del pensament, donant especial importància al Timeu i al Parmènides. Aquesta síntesi la va oposar al cristianisme, ja que davant un cristianisme consolidat ja oficialment com a única religió veritable, Procle va reaccionar considerant tal pretensió de veritat absoluta com una concepció dogmàtica oposada a l'autèntica filosofia.\nProcle va sistematitzar la doctrina de les tres hipòstasis de Plotí, i per a solucionar el problema de la transcendència de l'U respecte de les hipòstasis subordinades, va elaborar una subtil distinció entre les nocions d'identitat (la permanència de la causa en si mateixa o moné), diversitat (procés del procedir o proódos del ser) i tornada a l'idèntic (epistrophé). Mitjançant aquests tres moments dialèctics, que van ser vists per Hegel com una prefiguració de la seva concepció dialèctica panlogista, Procle va assumir en el mateix sistema neoplatònic els diversos desenvolupaments de les religions, de la ciència i de la filosofia de l'antiguitat.\nLa major part de les obres de Procle són comentaris a textos de Plató, destacant els seus comentaris a la República, al Timeu, al Parmènides, a l'Alcibíades primer, i al Cràtil. Va escriure també un tractat de Teologia platònica, però la seva obra més influent va ser els Elements de teologia, sobre la qual en el s. Ix es va efectuar una adaptació resumida escrita en àrab, que va ser traduïda al llatí en el s. XII, i va ser coneguda a Occident com el Liber de causis. Aquesta obra, encara que basada en els textos de Procle, va ser considerada durant molt temps com una obra d'Aristòtil, raó per la qual la influència de Procle es va realitzar de forma indirecta. D'altra banda, també els escrits de l'anomenat Pseudo-Dionís, que tanta influència van exercir durant l'edat mitjana, són una imitació dels de Procle.\nObtingut de «https://www.wikisofia.cat/w/index.php?title=Autor:Procle&oldid=58392»


Els Administradors de la Festa Major de 2013 presenten el cartell musical\nEls Administradors de la Festa Major de 2013 presenten el cartell musical\nObrint Pas, Els Catarres, Buhos, Abbey Road o Abba Revival entre d'altres.\nEls Administradors de la Festa Major de Vilafranca 2013 han presentat el cartell de concerts d'aquesta edició, destacant els concerts de la Rambla de Sant Francesc amb Obrint Pas, Els Catarres, Abbey Road i Abba Revival, a més de l'actuació de destacades orquestres del país. Els Administradors destaquen que tots els concerts seran d'entrada gratuïta i han buscat diversitat d'estils perquè tothom trobi el seu concert.\nEl dia 28, el primer concert de la festa major serà amb La Banda del Coche Rojo a la rambla. L'endemà, el 29, actuarà la Cobla Orquestra Selvatana, que enguany celebra el centenari, i Blaumur. L'empalmada estarpa amenitzada pels grups Buhos i Afrochichguawa.\nEl dia 30 d'agost, a la rambla, es ballaran les versions d'Abbey Road (The Beatles) i Abba Revival (Abba). I el dissabte dia 31d'agost actuaran Ítaca Band i Obrint Pas, que ha anunciat que aquesta és la seva última gira i un dels últims concerts. En altres espais de Vilafranca, hi haurà ball amb l'Orquesta Melodia i la Festa Flaixbac.\nL'1 de setembre, la música la posaran Els Catarres, el grup de rumba-fusió revelació de l'estiu, i Rauxa, i en un altre espai hi haurà l'actuació d'Els 4 Magnífics.\nL'orquestra La Fania Perfect tancarà la Festa Major, el dia 2 a la Rambla.\nLa Banda de Música de Cardona\nEls Administradors també han anunciat en roda de premsa que la banda de música convidada serà la Banda de Música de Cardona. La Banda de Música de Cardona es va presentar en públic el 13 d'Abril de 2003 en un concert a la col·legiata de Sant Vicenç del castell de Cardona. La Banda com a entitat recull el testimoni de la gran tradició musical cardonina que des de sempre s'ha encarregat d'amenitzar les festes locals, tocant a passacarrers, processons, ballets, caramelles,... A la Banda s'hi reuneixen músics de totes les edats i joves alumnes de l'escola de música, arribant a la cinquantena de membres.\nLa Banda organitza cada el concert de Festa Major de Cardona, en el qual interpreten un nou repertori variat i musicalment atractiu. La Banda ha actuat també a les festes majors de Súria i, anualment, a la de Solsona, al carnaval de Torà, a les festes dels traginers de Balsareny i a les festes de Santa Tecla de Tarragona.\nÚltima actualització: 19/06/2013


És viable el programa econòmic de Manuela Carmena? | Espanya | EL PAÍS Catalunya\nÉs viable el programa econòmic de Manuela Carmena?\nAra Madrid vol donar electricitat a tothom qui no pugui pagar-la, reestructurar el deute municipal i aturar els desnonaments. És possible tot això? Tres experts responen\nMadrid 29 MAI 2015 - 13:21\tCEST\nManuela Carmena, aquest dimecres amb els altres 19 regidors electes de la seva llista. David Arenal EFE\nAra Madrid, el partit de Manuela Carmena, ha inclòs una bateria de mesures econòmiques de marcat caràcter social (i també controvertides). Entre altres propostes, ha promès una auditoria del deute públic (incloent-hi fins i tot quitacions), revisar els contractes municipals per retornar a l'Ajuntament els serveis de recollida d'escombraries, neteja viària o apujar els impostos a les grans empreses. També proposa garantir els subministraments bàsics (llum i aigua) a totes les llars que no puguin pagar-los i posar tots els mitjans i recursos municipals per a la paralització de desnonaments i desallotjaments de primer habitatge i per garantir una alternativa habitacional. Els experts n'analitzen els pros i els contres.\nJosé Carlos Díez: “Moltes mesures de despesa i res d’ingressos”\nL'economista adverteix que la major part de les mesures econòmiques del programa de Carmena afecten la despesa pública i no es compensa amb altres mesures que estimulin els ingressos, més enllà d'apujar l'impost d'activitats econòmiques (IAE) –suprimit avui dia per a la major part d'empreses– "però d'aquí es recapta molt poc". "Hi ha més de 10 mesures de despesa, com les pagaran?", apunta.\nUn alcalde pot evitar els desnonaments?\nAguirre tempta Carmona per prendre l’alcaldia a Carmena\nCarmena, a punt de ser alcaldessa de Madrid amb el PSOE\nJosep Ramoneda | La nit de les dones\nDíez dóna suport a la revisió dels contractes públics, cosa que també vol fer Ara Madrid, i que es reverteixin dins de la legalitat en cas de detectar que siguin millorables, però és molt crític amb la idea de la reestructuració del deute públic municipal. "La major part del deute està contret amb l'Estat i amb el Tresor; a qui deixaran de pagar, a la resta d'espanyols?", assenyala.\n"El cercle de Podem a Cadis donarà suport al fet que els contribuents gaditans paguin el deute de l'Ajuntament de Madrid?", pregunta l'economista. També critica que un ajuntament no té potestat per aturar els desnonaments, cosa que s'ha convertit en el cavall de batalla de la formació.\nEn general, per Díez el problema "conceptual" del programa és que "es concentra exclusivament en la redistribució de la riquesa" però no para atenció a les mesures "de generació de creixement", al contrari del que li ha passat, segons el seu parer, al Govern del PP, "que ha prioritzat la generació de riquesa i no ha aprovat mesures de redistribució".\n*José Carlos Díez és economista, professor de la Universitat d'Alcalá de Henares i autor de La economia no da la felicidad i Hay vida después de la crisis\nAntonio Quero: “Madrid té un veritable problema de deute i serà útil una auditoria”\nAquest expert defensa la conveniència d'una auditoria, però adverteix que hi ha una diferència fonamental entre deute nacional i municipal: el nacional està compost en la seva majoria d'emissions de títols negociables i el municipal consisteix essencialment en préstecs bancaris (el 81,3% dels 5.434 milions de deute de l'Ajuntament de Madrid són préstecs).\nAixò vol dir que els dos tipus tenen modalitats de reestructuració molt diferents i per al cas municipal les moratòries o quitacions poden ser contraproduents per a les arques públiques. “Els préstecs bancaris estan associats a uns contractes i unes garanties molt precises, a més de trobar-se les dues parts en igualtat de condicions davant dels tribunals nacionals en cas d'incompliment del contracte. Les entitats creditores estan més protegides que els inversors en títols de deute. La negociació de moratòries o quitacions en aquest cas pot comportar més costos per a l'Ajuntament que beneficis”, apunta.\n“La renegociació dels tipus d'interès (el 59,6% del deute és a tipus fix, probablement superior als tipus actuals del mercat, l'Ajuntament no facilita la dada exacta) o l'allargament de terminis és una opció, però depèn molt de la relació entre deutor i creditor, que en aquest cas serà problemàtica si al mateix temps l'Ajuntament pretén imposar mesures antidesnonaments”, assenyala l'expert financer.\nPer Quero, l'Ajuntament de Madrid "té un veritable problema d'endeutament i serà útil saber, gràcies a una auditoria, en quines condicions s'ha generat i les responsabilitats que es podrien derivar o com millorar en el futur el control de costos". “Però en termes financers seria molt més beneficiós buscar una renegociació constructiva aprofitant l'entorn de tipus històricament baixos que plantejar una batalla hostil”, recalca.\n*Antonio Quero és expert financer de la Comissió Europea, coordinador de Factoria Democràtica i autor de La reforma progresista del sistema financiero\nLorenzo Bernaldo de Quirós: “No és un pla inaplicable, és indesitjable”\nQuirós és molt crític amb el programa de Carmena, que veu com "un reflex del Syriza grec per a la capital espanyola". Les mesures immobiliàries, segons el seu parer, "suposarien la paràlisi del mercat immobiliari, ara que ha començat a créixer, baixaria de nou el preu de l'habitatge i portaria la banca a no donar crèdit". "No és que sigui inaplicable, és un pla indesitjable", afirma.\nTambé creu que les ajudes per a l'electricitat de les famílies sense recursos poden acabar suposant un incentiu pervers, ja que "el que s'acaba estimulant és que la gent no pagui", de manera que, segons les seves previsions, es dispararien aquesta mena de situacions. "I tampoc pots demanar-li a les empreses que renunciïn a cobrar", afegeix.\nA més, Quirós critica que bona part de les mesures en matèria fiscal no depenen en realitat dels ajuntaments, el principal tribut dels quals sota la seva gestió és l'impost sobre béns immobles (IBI). "El programa en general no té consistència tècnica perquè moltes mesures no depenen d'ells", apunta.\nÉs el que, segons indica, també passa amb la proposta d'incentivar la posada en ús d'habitatges permanentment desocupats de la Sareb –el banc dolent de capital públic i privat que gestiona els actius tòxics del totxo–, que "és una cosa que no poden prometre, no depèn d'ells".\nQuant al deute de l'Ajuntament, per l'economista "està en un nivell molt manejable, amb tipus d'interès històricament baixos", així que no veu una necessitat de renegociar els interessos, tal com figura en la llista de mesures d'Ara Madrid, tot i que sí que li sembla "raonable" una auditoria sobre aquest passiu.\n*Lorenzo Bernaldo de Quirós és president de la consultora Freemarket Corporative Intelligence i autor de Por una derecha liberal (Edicions Deusto)


Últims dies per presentar propostes als pressupostos participatius | Reusdigital.cat diari de Reus. Notícies i actualitat del Camp de Tarragona\nLes propostes poden presentar-se fins aquest dimarts\nAquest proper dimarts, 23 d'octubre, és el darrer dia que es podran presentar propostes susceptibles d'acollir-se a la convocatòria de pressupostos participatius 2019 de Reus, que novament disposa d'una previsió de 750.000 euros per fer realitat les propostes d'inversions sorgides d'aquest procés ciutadà. La presentació de projectes es pot fer a través de la plataforma digital (a https://participa.reus.cat/), presencialment en format paper i a través dels tallers de participació que ja s'han realitzat els dies 10 i 20 d'octubre.\nPer tal de facilitar la participació a tothom es poden presentar propostes en suport paper, en una butlleta que es facilitarà en els diferents punts de participació i que s’haurà de dipositar en una urna després d'identificar-se. Hi haurà punts de participació i urnes fixes a cadascun dels sis centres cívics municipals, a les dependències de la regidoria de Participació, Ciutadania i Transparència (a l'antic Hospital), a l'Oficina d'Atenció Ciutadana al palau municipal (OAC) i al Casal de Joves durant tota la fase de presentació de propostes, i també d’altres d’itinerants a diferents parts del territori.\nEn persona, el tècnic de la regidoria de Participació, Ciutadania i Transparència les recollirà un dia a la setmana i les introduirà a la plataforma digital perquè es facin públiques i es pugui fer un seguiment dels comentaris i suggeriments. Els darrers punts presencials itinerants de presentació de projectes en els quals es podrà participar són, entre dos quarts de 5 i dos quarts de 7 de la tarda, al Barri Muralla (riera de Miró, cantonada amb carrer de Dom Bosco); i entre les 7 de la tarda i les 8 del vespre, al barri Mas Carpa (a la plaça de Josep. M. Carreras Dexeus).\nUn cop hagi finalitzat la fase de presentació de propostes per part de la ciutadania, s'iniciarà a partir del dia 24 d'octubre un període d'avaluació i de valoració tècnica que permetrà escatir si s'adapten a les condicions establertes i, per tant, poden passar a les següents fases.\nSurt a licitació l'execució de les obres del projecte Reus Ciutat Inclusiva\nAdjudicades les obres d'il·luminació dels passos de vianants del carrer d'Astorga


Equipo Nizkor - La Fiscalia exigeix a Trapero que els Mossos requisin urnes.\nLa Fiscalia exigeix a Trapero que els Mossos requisin urnes\nLa Fiscalia Superior de Catalunya ha exigit al major dels Mossos d'Esquadra, Josep Lluís Trapero, que ordeni al cos policial català que actuï contra els preparatius del referèndum requisant urnes. Concretament, li ha traslladat instruccions perquè s'intervinguin "els efectes o instruments destinats a preparar els efectes o instruments destinats a preparar o celebrar el referèndum il·legal, requisant urnes, sobres electorals, manuals d'instruccions per als membres de les meses electorals, impresos electorals, propaganda electoral, elements informàtics, així com qualsevol altre material de difusió, promoció o execució del referèndum il·legal".\nEn la mateixa reunió també hi estaven convocats els comandaments de la Policia Nacional espanyola i la Guàrdia Civil. El ministeri públic ha traslladat als tres cossos policials presents a Catalunya instruccions per tal que persegueixin els preparatius del referèndum de l'1-O, segons ha informat la Fiscalia Superior de Catalunya. En aquest sentit, ha demanat als tres comandaments que ordenin als seus agents que denunciïn qualsevol acte encaminat a la celebració del referèndum "en tant indiciaris de delictes de desobediència, prevaricació i malversació".\nLa Fiscalia ha subratllat que "els Mossos d'Esquadra -igual que Guàrdia Civil i Policia Nacional- com a policia judicial, estan obligats a seguir les instruccions que rebin del Fiscal a efectes de la investigació dels delictes i persecució dels delinqüents". I ha recordat que la llei que regula la Policia de la Generalitat Catalunya estableix els Mossos no es podran emparar en la "obediència deguda" en càrrecs jeràrquicament superiors per dur a terme "ordres que suposin l'execució d'actes que manifestament constitueixin delicte o siguin contraris a la Constitució o les lleis".\nTots els comandaments policials, inclòs Trapero, han arribat a la Fiscalia uns minuts abans de les 12 del migdia. Un cop finalitzada la reunió, han abandonat les instal·lacions amb cotxe i han descartat fer cap declaració als mitjans que hi havia destacats. La trobada ha durat poc més de mitja hora.\nEntre el miler de càrrecs advertits\nTrapero figura entre els alts càrrecs a qui el Tribunal Constitucional (TC) va advertir després de suspendre la llei del referèndum i la convocatòria de l'1-O arran de l'acceptació dels recursos d'inconstitucionalitat del govern espanyol.\nEn total, els 12 magistrats del TC van acordar advertir la presidenta del Parlament, Carme Forcadell, el president de la Generalitat, Carles Puigdemont, els membres del seu govern, els 947 alcaldes de Catalunya, uns 70 alts càrrecs de l'administració i els responsables dels mitjans públics catalans TV3 i Catalunya Ràdio.\nA més a més, la Fiscalia Superior de Catalunya va presentar la setmana passada dues querelles contra els membres sobiranistes de la mesa del Parlament i el Govern per la tramitació de la llei del referèndum i la convocatòria de l'1-O, respectivament.\nEn les querelles, que el Tribunal Superior de Justícia de Catalunya (TSJC) va admetre a tràmit, la Fiscalia ja va sol·licitar que tots els cossos policials -Mossos, Policia Nacional espanyola i Guàrdia Civil- impedeixin i requisin qualsevol cosa que permeti celebrar el referèndum, entre les mesures cautelars.\nTambé va demanar el tancament del web des del qual el Govern impulsa el referèndum, que es requereixi a tots els mitjans de comunicació de Catalunya -públics i privats- que retirin qualsevol tipus de publicitat de l'1-O, que adverteixi als ajuntaments, que es demanin fiances i embargaments als querellats.\n[Font: Par Isaac Meler, Nació digital, Barcelona, 12sep17]


jaume rosselló, fotografies: de desembre 2008\nLa manipulació de fotografies...\nUna mica de color...\nS'altre dia de pagès,...\n..utilitzant les ja no tan noves tecnologies és un tema de debat des que aquestes existeixen i estan a l'abast de qualsevol fotògraf professional o aficionat. L'any 2006 l'agència Reuters va acomiadar a un col·laborador gràfic d'orígen libanès, Adnan Hajj, per haver retocat una imatge d'un bombardeig sobre Beirut.\nJo som dels que consideren que modificar una imatge pot ser lícit sempre que amb el canvi no es desvirtui el missatge que es vol transmetre... Vos pos dos exemples. Eliminar l'speaker de la foto de Paris Hilton (obra de l'amic i company Sebastià Llompart) contribueix a donar més força visual a la imatge. Diferent seria haver intentat, per exemple, donar la impressió de més o menys presencia de públic a l'actuació de la cantant, cosa que tampoc és gens difícil d'aconseguir. El mateix passa amb la foto dels nins amb patins (aquesta és meva): eliminar el paquet que porta el nin del primer terme i el senyal de trànsit permet centrar l'atenció en lo que vertaderament interessa, i no aporta ni resta informació.\nHi haurà puristes que considerin que mai s'ha de retocar una foto amb la intenció de perfeccionar-la. És una opinió tan respecatble com qualsevol altra..\nM'agradaria que en diguèssiu la vostra a través d'aquest bloc. Pens que és un debat força interessant...\nPublicat per jaume rosselló a 21:31 1 comentari:\n...no li pot fer mal a ningú. Aquí teniu un grapat d'imatges sobre una de les meves grans passions: la Mar, els vaixells, la navegació...Es tracta d'aportar, com dic, una mica de color al bloc. No tot han d'esser fotos en blanc i negre de fa vint anys!\nA les fotos que veis aquí hi trobareu una posta de sol a la Cova Blava de Cabrera, amb la silueta magnífica del Rafel Verdera, una presa ben maca del mateix vaixell, de quan encara arborava l'aparell llatí, i algunes imatges preses durant una de les trobades de vela llatina que es celebren a Palma. Esper que vos agradin.\nPublicat per jaume rosselló a 9:56 1 comentari:\n...un amic i company de professió em proposava escollir, d'entre les mils i mils de fotos que he pres durant aquests darrers vint-i-tres anys com fotògraf de premsa, la que em fes sentir més orgullós o satisfet. No és el primer cop que em plantegen aquest joc. Aleshores sempre em vénen al cap dues imatges concretes. Són les que podeu veure acompanyant aquest texte. Trob que és una forma tan vàlida com qualsevol altra d'encetar aquest espai.\nLa primera foto correspon a l'any 1988. Un matí d'aquell estiu Greenpeace protagonitzava una acció contra l'entrada en aigües de la badia de Palma del portaavions nord-americà Dwigh D. Eisenhower, que suposadament transportava armament nuclear. La imatge va merèixer, a criteri del jurat corresponent, la seva inclusió en el catàleg del prestigiós concurs Fotopres, organitzat per la Fundació La Caixa.\nL'altra imatge il·lustra la notícia de la venda a Palma, en 1992, de part del bitllet agraciat amb el tercer premi de la Lotería de Navidad. Aquesta foto em va valer el primer premi en la categoría de fotografía al Certamen Nacional de Periodismo que anualment convocava l'Organismo Nacional de Loterías y Apuestas del Estado.\nPublicat per jaume rosselló a 19:47 7 comentaris:\nHola a totes i a tots. Finalment m'he decidit a engegar un bloc dedicat al que, a més de la meva professió, constitueix una de les meves principals aficions: la fotografia.\nAra només heu d'esperar a que em familiaritzi amb el funcionament del bloc i pugui començar a pujar-hi imatges.\nMentre, si voleu, podeu visitar un altre bloc que tenc a la xarxa, dedicat al patrimoni marítim (una altra de les meves dèries personals) i concretament a una vella goleta mallorquina que em té boig: el Miquel Caldentey.\nAquesta n'es l'adreça: http://miquelcaldentey.balearweb.net\nGràcies a totes i a tots per la vostra visita. Salut!\nPublicat per jaume rosselló a 10:27 1 comentari:


Sextina - Viquipèdia, l'enciclopèdia lliure\nLa sextina és una composició poètica d'alt retoricisme que ha tingut una certa tradició en la literatura catalana, tant en escriptura com sobretot en lectura i en recitat. La sextina és un poema que té sis estrofes de sis versos cada una, normalment decasíl·labs, més una tornada opcional de tres versos.\nLa particularitat rau que cada vers té una paraula rima, sovint un mot fènix (mot que només rima amb ell mateix o amb un nombre molt limitat d'altres rimes) que va apareixent en cada una de les posicions dels versos en les estrofes, és a dir, que si el primer vers de la primera estrofa té una rima, aquesta s'haurà de repetir en el segon vers, en el tercer i així successivament però en cada una de les estrofes. La paraula rima és preferentment bisíl·laba i, si és un verb, ha d'anar en infinitiu.\nNo és necessari que la posició de la rima sigui correlativa, sinó que pot anar variant. Tanmateix la combinació clàssica de les rimes és ABCDEF, FAEBDC, CFDABE, ECBFAD, DEACFB i BDFECA, i donat cas que hi hagi tornada, aquesta rimarà bAdFeC, amb paraules-rima a l'interior (immediatament abans de la cesura) i al final de cada vers.\nLa sextina més famosa és la del trobador Arnaut Daniel, membre del "trobar ric". Inicialment tenia a veure amb un joc de daus i les combinaciones entre les seves cares. Aquesta composició va influenciar completament el poema X d'Andreu Febrer (Combas e valhs, puigs, muntanyes e colhs), escrit també en la forma d'una sextina o bé el poema dels Estramps (poema IX: Just lo front port vostra bella semblança) de Jordi de Sant Jordi que usa mots rima i mots fènix. Dante Alighieri, seguint les passes d'Arnaut Daniel, escrigué la cèlebre sextina Al poco giorno e al gran cerchio d'ombra, i Francesco Petrarca, al Canzoniere, en va escriure nou, una d'elles doble (amb dotze estrofes).\nGrans escriptors de sextines han estat el portuguès Luís de Camões, l'anglès Rudyard Kipling, l'alemany Friedrich Rückert, els estatunidencs Ezra Pound, W. H. Auden i John Ashbery i el grup internacional Oulipo. El segle XX i a casa nostra, els principals conreadors d'aquesta composició ha estat Joan Brossa (en va escriure quatre llibres sencers, endinsant-se fins i tot en sextines visuals i cibernètiques).\n↑ Sextines 76, Vint-i-set sextines i un sonet, Tercer llibre de sextines i Quart llibre de sextines, reunits en el volum Brossa, Joan. Viatge per la sextina. Barcelona: Quaderns Crema, 1987, ISBN 8485704959 més algunes altres d'escadusseres.\nExplicacions de les característiques de la Sextina pel professor Josep Bargalló, amb dos exemples: Lo ferm voler qu'el cor m'intra, d'Arnaut Daniel i Sextina en el Museu de Joguets de Figueres de Joan Brossa.\nObtingut de «https://ca.wikipedia.org/w/index.php?title=Sextina&oldid=24696479»\nLa pàgina va ser modificada per darrera vegada el 29 ago 2020 a les 06:34.


QUÈ T'ANAVA A DIR: Aneu a veure Polònia, el musical. Fantàstic.\nA les persones que us agrada veure la realitat d'una altra manera que no us creieu tot el que diu la TV· o la Vanguardia voleu conèixer els nostres polítics tal com són i no tal com volen semblar que són. Teniu ganes de riure durant quasi dues hores. Us voleu riure del sobiranisme català, de l'independentisme i de tot aquest món irreal que ens estan imposant per arreplegar quatre vots. Us aconsello que aneu a veure Polònia el Musical al Poliorama. Riureu una bona estona. Us semblarà curt i tot. Millor que a la tele, són cosins germans, ja ho veureu ja.


En aquesta notícia també vaig fer un comentari i no sé perquè no me'l publiquen.\nSenyor Ferran Gomila, em trec es capell devant vosté i la definició de la veritat i la justícia, (espanyola??).\nEncara que sigui depriment per el cas de que estam parlant, només la calificació de IGNOMINIÓS crec que la clavada, / la veritat és la mentida que no s'ha descobert / i si l'han de descubrir els que tenen i estan al poder....... aquí vos ho deixo.\nSempre havía cregut que els jutges estaven preparats per no "tombar" ni a la esquerra ni a la dreta,quin desenganyi.\nSalut i República Països Catalans, perque al regne d'Espanya, hi ha poc que pelar.\nEl diari larepublica.cat acaba de posar aquest titular : Augmenten els rumors que apunten que un jutge de l’1-O podria patir demència senil\nEs tracta de Luciano Varela, el magistrat que la Comissió Permanent del CGPJ ha acordat mantenir malgrat que s'havia de jubilar aquest 9 de maig.\nEn aquest judici que hi surten tants guardies civils, potser convindria que declarèssin tots, els 30.000 i aixi surtirien els salvatges que pegaven amb porres, o que estiraven noies pels cabells o les arrastraven per terra mig despullades, o que es llençaven escales avall amb els peus i botes per davant, i ho haurien de reconeixer o declarar en fals com sembla que han fet tants altres.\n-Quina triste conclusió no?, ----que per no deixar en evidencia a l´Instrucció s´hagi d´aplicar unas penas superiors als 5 anys.\n-A on està doncs la justícia en aquest païs de pandereta.


El Madrid s'ho posa fàcil - Diari de Girona\nEl Madrid s'ho posa fàcil\nDesprés d'una primera part marcada per la igualtat a Roma, el conjunt de Zidane trenca el partit amb un gran gol de Cristiano Ronaldo i sentencia l'eliminatòria amb el 0-2, obra de Jesé\nroma (itàlia) | efe/ddg 18.02.2016 | 07:13\nCristiano Ronaldo va anar a celebrar el 0-1 amb el seu entrenador, Zinedine Zidane, a la banqueta. ale4ssandro bianchi/reuters\nEl Reial Madrid es va imposar anit al camp del Roma (0-2) en l'anada dels vuitens de final de Lliga Campions, gràcies a dos bons gols en la segona part de Cristiano Ronaldo i de Jesé Rodríguez. L'eliminatòria, si és que encara no està sentenciada, sí que ha quedat perfectament encarrilada.\nL'equip de Zinedine Zidane, que va debutar en la màxima competició continental com a primer tècnic madridista, va prendre el comandament de la pilota des del començament, davant d'un Roma molt tancat al darrere. El conjunt blanc va intentar moure molt la pilota i va donar un primer avís amb una falta directa de Ronaldo, que va acabar fora (m. 7).\nAmb el pas dels minuts, el Madrid va perdre encert en la creació del joc i els romans van aconseguir acostar-se a la porteria rival aprofitant la velocitat de l'egipci Mohammed Salah i de Stephan El Shaarawy. Precisament el nou fitxatge del conjunt italià va crear la primera ocasió per al Roma, amb una rematada fora després d'una combinació amb l'exsevillita Diego Perotti (m. 17).\nNo obstant això, el conjunt blanc va prendre més la iniciativa però li va costar trobar espais davant una defensa romana molt atenta. L'oportunitat més clara de la primera meitat va ser per a Marcelo (m. 33), titular després de superar la seva lesió, que va rematar de volea des de la cantonada de l'àrea de penal fregant un gran gol.\nEl Reial Madrid va sortir amb més intensitat en la segona meitat i va aconseguir avançar-se gràcies a un gran gol de Cristiano Ronaldo (m. 57), que va controlar una passada al buit de Marcelo a la banda esquerra, va regatejar Florenzi i va batre el porter amb un potent cop de dreta, anotant el seu dotzè gol en els set partits de Lliga Campions disputats i acabant amb qualsevol polèmica sobre la seva sequera fora del Bernabéu.\nDesprés del gol rebut i alguns minuts de confusió, el Roma va apujar la seva pressió i va crear unes bones oportunitats ofensives amb Salah, que va pressionar molt a la banda esquerra, i amb el francès William Vainqueur, que ho va intentar amb un remat des de fora de l'àrea, però va ser el Madrid, amb Jesé, qui va sentenciar amb el 0-2.


El projecte de La Veu acabarà definitivament si no arribem a les 500 persones agermanades abans del 31 de desembre - Nosaltres La Veu\nEl projecte comunicatiu de La Veu del País Valencià iniciat en 2013, continuarà si arribem a les 500 persones agermanades abans del 31 de desembre del 2020. Ara com ara, ja hem superat el 70% de l'objectiu, però ens cal un esforç final de la nostra societat per a arribar al 100%.\nCom ja sabeu, l'1 de gener de 2020 vam deixar d'actualitzar el Diari La Veu i vam tancar la redacció de València. La caiguda de la publicitat institucional ens va portar a un escenari en què era impossible continuar sufragant les despeses de la redacció i de tot l’equip de professionals.\nDes d'aquell mateix dia, vam voler mantenir viva una xicoteta flama i hem anat actualitzant dia a dia la publicació digital Nosaltres La Veu, amb els continguts que ens han enviat desinteressadament els nostres col·laboradors. A més, també publiquem setmanalment La Veu dels Llibres, revista d'informació i crítica literària amb continguts propis, i ara, gràcies a la vostra ajuda, també estem incorporant nous continguts periodístics.\nL'objectiu és aconseguir les donacions necessàries de les persones agermanades perquè el Diari La Veu del País Valencià siga un mitjà digital econòmicament viable i 100% independent. Per a poder-ho fer, durant el 2020 desitjàvem recórrer el país de Nord a Sud fent xerrades per a explicar-vos la proposta de recuperar el mitjà i demanar-vos suport. També per a tenir en compte els vostres suggeriments. Lamentablement, la crisi sanitària ens ha impedit fer aquestes reunions.\nVolem que el nou Diari La Veu siga molt més que un diari en valencià. Volem que siga una finestra oberta al món des d'una òptica valenciana, feminista, antifeixista, ecologista i republicana.\nA totes aquelles persones que creieu que la pervivència de la llengua i la batalla cultural, lingüística i social es juga en els mitjans de comunicació, vos encoratgem a donar suport al Diari La Veu del País Valencià. A més, gràcies al fet que les donacions de nova modalitat es fan a través de la Fundació Cultural Jordi de Sant Jordi, podreu deduir-vos fins el 100% de l'import si sou contribuents d'IRPF.\nNecessitem arribar al primer objectiu de 500 persones agermanades de 150 € de nova modalitat abans que acabe el 2020, i així poder continuar el 2021.\nSuma’t a l’objectiu de salvar La Veu. Agermana't a La Veu ací!\nCastelló de la Ribera, 9 de novembre de 2020


Odontecnic SL - Set-up digitals\nSempre hem considerat que la clau per a la resolució ideal d'un cas d'ortodòncia és realitzar el diagnòstic correcte. I per a aquest diagnòstic una de les armes més efectives és la de gaudir d'un set-up que reprodueixi quina seria la posició final de les peces.\nAra, mitjançant el software Orthoanalyzer de 3Shape podem fer tots els set-up virtuals que vulguem. Amb una informació exhaustiva, precisa i determinada dels movimiments generats a cadascuna de les dents.\nOdontecnic li ofereix la possibilitat de comprar el software o bé d'enviar els models perquè nosaltres li realitzem el set-up. Una vegada li enviem els fitxers dels models inicials de la preparació final amb un estudi de tots els moviments realitzats, podrà veure'ls en 3D amb un visualitzador que li regalarem.


17a Escola d’estiu del voluntariat – Voluntaris 2000\n17a Escola d’estiu del voluntariat\nL’Escola d’Estiu del Voluntariat s’ha posat de nou en marxa aquest 2016.\nLes formacions de l’escola d’estiu volen aportar coneixements i competències a les persones implicades en les entitats de voluntariat i en el món associatiu, amb la finalitat de fer-los créixer i apoderar-los sobretot atenent el tipus de tasca que duen a terme en el sí de l’entitat. Són formacions pensades per diferents perfils: persones dirigents, coordinadors/res de voluntariat i voluntariat de base. També es programa a cada seu el Curs d’Iniciació al Voluntariat (CIV), l’únic adreçat a la ciutadania que encara no està vinculada a cap entitat però desitja començar a fer voluntariat.\nJa està obert el període d’inscripció per a totes aquelles persones vinculades a les entitats, que hi vulguin assistir. L’Escola d’Estiu és una activitat formativa en format intensiu (cursos i tallers), sense cost per a les persones que s’hi vulguin inscriure, que es desenvolupa en dos moments concrets de l’estiu.\nEls cursos es realitzen els dies:\nLa tarda del dia 1 i matí i tarda del dia 2 de juliol\nLa tarda del dia 16 i matí i tarda del dia 17 de setembre\nLes seus on es desenvoluparà l’Escola d’Estiu 2016 són:\nUs adjuntem el programa de l’Escola i us passem l’enllaç a l’espai de l’Escola d’Estiu que hi ha a la web www.voluntariat.org. En aquest espai hi ha tota la informació necessària per conèixer què és l’Escola i també hi ha accés al Formulari en línia per a fer la inscripció. També us adjuntem la graella de formacions que es fan a vostra demarcació territorial.\nPer als cursos dels dies 1 i 2 de juliol i els tallers dels dies 30 de juny, la data límit d’inscripció és el 20 de juny.\nBy Voluntaris 2000| 2017-04-04T10:26:27+02:00\tabril 4th, 2017|Voluntariat i civisme|0 Comments


Aquest diumenge hi ha eleccions al Congrés i al Senat\n08/11/2019 Política - Carlos Ribas\nLlargues cues per votar el passat 28 d'abril a la Nau dels 50 metres.\nAquest diumenge 10 de novembre hi tornen a haver eleccions al Congrés i al Senat. A Palamós, un total de 12.934 persones podran exercir el seu dret a vot entre les 9 del matí i les 8 del vespre, en les 21 meses repartides en els cinc col·legis electorals. Els centres habilitats per a les eleccions d'aquest diumenge són l'Ajuntament, l'Escola la Vila, la Nau dels 50 metres, l'Aula d'Aprenentatge i la Sala Polivalent de Pla d'Es Pla.\nSón les segones eleccions generals en un any, després de les del passat 28 d'abril. A l'igual que en anteriors comicis, la Nau dels 50 metres de Palamós és la que aplega un major nombre de meses electorals, amb un total de 7. A l'Aula d'Aprenentatge, l'antiga Escola Vila-romà, hi ha 5 meses, les mateixes que a l'Escola La Vila. Tant l'Ajuntament de Palamós, com la Sala Polivalent de Pla d'Es Pla, hi ha 2 meses on poder votar. En aquestes eleccions el cens ha augmentat de 18 persones, en relació als comicis d'aquest passat mes d'abril.\nEn les eleccions d'aquest diumenge es vota per elegir els representants del Congrés i del Senat espanyols. Per aquest motiu, la gent haurà d'escollir dues butlletes diferents, una de color blanc per votar al Congrés i una de color salmó, per votar al Senat. A diferència del Congrés, on amb cada butlleta es vota a un partit, amb les paperetes del Senat, el funcionament és diferent. En aquest cas, els votants hauran de marcar fins a un màxim de tres candidats o candidates, i no tenen perquè ser necessàriament del mateix partit.\nSi la gent vol votar en blanc, només cal introduir el sobre sense cap papereta dins l'urna, tot i que també s'accepta un petit paper de color blanc.\nA les darreres eleccions generals celebrades el passat 28 d'abril la participació a Palamós va ser d'un 73'7%. ERC va ser la força més votada a Palamós amb 2.852 vots. seguits pel PSC, Junts per Catalunya, C's, En Comú Podem, VOX i PP. Les de diumenge són les segones eleccions generals en un any i les quartes que es convoquen a Espanya des de desembre de 2015.\n29/04/2019 - Política ERC guanya les eleccions al Congrés a Palamós


Sobre l’hegemonia i l’estratègia. Guia d’acció per a un Col·lectiu Anarquista | Procés Embat\nSobre l’hegemonia i l’estratègia. Guia d’acció per a un Col·lectiu Anarquista\n17 dijous oct. 2013\nPosted by equipembat in Articles pel debat\n≈ Comentaris tancats a Sobre l’hegemonia i l’estratègia. Guia d’acció per a un Col·lectiu Anarquista\nanarquisme, estratègia, hegemonia\nLes revolucions són grans transformacions socials que tenen lloc una vegada cada vàries generacions. Almenys vénen succeint així des de la Revolució francesa de 1789. Són forts canvis de relacions humanes que trastoquen el que estableix que tenen una poderosa influència en l’imaginari col · lectiu. De manera que quan una revolució és derrotada, es desanima l’intent de nous assaigs revolucionaris durant molt de temps. I al contrari, quan hi ha una revolució guanyadora altres pobles es veuen animats a intentar la seva pròpia.\nEs pot intentar guanyar un avanç cap a la construcció d’un procés revolucionari mitjançant la vinculació simbòlica, ideològica o estratègica amb aquesta revolució triomfant. Paral·lelament, de revolució derrotada cal extreure totes les lliçons possibles i difondre-les. Correspon als revolucionaris i revolucionàries d’aquí i ara fer una anàlisi dels errors i encerts que hagin comès els moviments revolucionaris d’altres parts i d’altres èpoques, i assimilar per la pròpia experiència política i estratègica .\nEn els nostres dies parlar d’aquestes coses sembla poc menys que fora de lloc, una utopia llunyana i inabastable. Però la força de la història fa que es produeixin insurreccions, revoltes i revolucions sense que s’ho esperi ningú . Els processos històrics són difícils de predir. Ningú en el seu sa judici prediria un maig del 68 el dia abans que esclatés. L’únic que es pot fer des de la nostra posició és estar el millor preparats i preparades possible perquè aquestes insurreccions puguin desembocar en un procés revolucionari complet.\nLa idea que la revolució és impossible procedeix de la pròpia hegemonia que tenen avui dia les idees capitalistes. Es tracta d’una construcció cultural, com podria ser-ho, per exemple, la idea que la revolució està a la volta de la cantonada. Per ventura no es podia pensar això en 1848, 1919 o el 1968?\nL’hegemonia és un concepte que va elaborar el marxista italià Antonio Gramsci. Ve a dir que perquè una classe (o una part de la societat) controli la direcció d’un poble no només cal la força bruta (el que s’anomena la dominació) sinó que també cal una hegemonia. Aquesta hegemonia és un fet cultural i es basa en l’educació, en el control dels mitjans de comunicació i en la propaganda, de manera que la societat en el seu conjunt (la majoria de la societat) assumirà els valors propis de la classe dirigent .\nMarx i Bakunin per la seva banda també van arribar a la mateixa conclusió. Cap dels dos va fer una definició del concepte tan bona com Gramsci. Per exemple, Bakunin parlava de la “dictadura invisible”, que haurien de instaurar els revolucionaris en la societat. Però el nom que va triar no va ser molt afortunat. La resta d’anarquistes posteriors van passar bastant per sobre d’aquest concepte, però assumint que es podrien conformar “societats paral·leles” dins de la societat burgesa. Marx també entenia les coses d’aquesta manera, és a dir, que la societat nova, la societat sense classes, s’està cuinant ja dins de la societat burgesa capitalista. Si Marx empra el terme hegemonia, però, ho fa per equiparar-lo a la dictadura del proletariat sobre la burgesia, i no per referir-se al procés en el qual ambdós mons conviuen i es disputen la legitimitat social.\nAvui dia ens sembla bastant normal el fet que uns senyors i senyores amb toga condemnin a la gent a ser tancada entre quatre parets per infringir normes imposades per altres senyors i senyores en un parlament. El poder estatal ha normalitzat l’existència de les presons, del poder judicial i dels parlaments, que decideixen sobre les vides del comú dels mortals. I la societat ha interioritzat que tot aquest entramat és necessari per a la bona convivència. L’Estat ja no es legitima per la força bruta (encara que no la descartarà mai, ja que la deixa com a últim recurs), sinó que entren en joc altres factors més subtils.\nLa creació de contra-hegemonies\nFa uns 40 anys al País Basc i a Catalunya quan es llançava el concepte de “Euskal Herria” o dels “Països Catalans” es pensava en una utopia llunyana. El que els envoltava era l’Espanya “una, grande y libre” sorgida de la “Cruzada Nacional” de la Guerra Civil a la que no hi havia lloc per dissensions exòtiques. Avui en dia gran part de la joventut catalana o basca és capaç de respondre que viu als Països Catalans o a Euskal Herria malgrat el fet que segueixen sent entitats culturals, i que no estan confirmades pels poders públics. Què ha passat aquí?\nEs tracta d’un procés de creació d’una contra–hegemonia. És una idea que ha estat impulsada durant més de 40 anys, i que a Euskadi ja en els anys 70 ia Catalunya entrats els 2000, aconsegueix colpir entre una bona part de la població. Es tracta d’una idea cultural i política, (de caràcter inter–classista) a la qual van ajudar molts factors. Des dels governs de la dreta nacionalista i els partits independentistes d’esquerra, i també alguns moviments socials i, afegiríem, una subcultura juvenil, musical i de referents simbòlics autòctons (idioma, tradicions, nomenclatura, etc.). Serveixi com a exemple.\nAixí doncs l’hegemonia cultural no és eterna, sempre s’haurà d’actualitzar conforme la societat i el món van canviant. Ara s’admeten legalment els matrimonis entre persones del mateix sexe. Però darrere hi va haver una llarga lluita encara no acabada, i un lent procés d’educació social de gran part de la població per intentar normalitzar la situació. El racisme o la xenofòbia també són factors culturals i si la població és bombardejada mediàtica i políticament aquests “valors” seran normalitzats. La societat s’adapta a la visió o cosmovisió de diferents sectors de la societat.\nEl moviment llibertari\nAmb l’anarquisme també podem parlar d’una cosa semblant. A vegades ens preguntem, com anem a fer una revolució social llibertària si a l’estat espanyol només hi ha 10.000 anarquistes (i encara que hagués 50.000)? Sembla que en els últims temps s’arriba a la conclusió que si no tenim més influència és per que no estem organitzats. Però cal entendre que qui fa una revolució social és el poble organitzat. I la fa quan hi ha un “ambient” de revolució. No s’entra en un procés revolucionari de la nit al dia, sinó mitjançant una lluita constant i creixent. Aquestes organitzacions (formals i informals) creades pel poble seran la clau en el futur.\nEn la nostra història tenim el cas de la CNT. No va ser un invent en particular dels anarquistes, sinó un lent procés de gestació, maduració i unificació de societats obreres que va durar més d’una dècada. En algunes hi havia anarquistes, però en altres hi havia republicans, i en altres, socialistes, i en la majoria gent sense ideologia prèvia. Quan es va fundar la CNT, aquesta no era un sindicat “anarquista” encara que hi hagi un fort corrent en aquest sentit, si no una eina útil per a la classe treballadora. Si la CNT accepta l’anarquisme en el bienni 1918-1919, serà perquè una gran part dels seus membres veuen que les idees llibertàries són un instrument vàlid per a l’alliberament de la classe treballadora. I és llavors quan el moviment obrer es comença a identificar amb l’anarquisme. Si els anarquistes de l’època haguessin estat militants tancats als ateneus, haurien deixat els sindicats en mans d’una altra gent d’una altra ideologia.\nL’anarquisme va aconseguir que la seva cosmovisió, la seva cultura, fos acceptada per grans capes de la població obrera de l’època. I així va anar creant una contra-hegemonia, que la gent de l’època entenia com una “societat paral·lela”, una societat en construcció, un poble en moviment. Aquesta societat nova es basava en l’acció sindical i social dels sindicats i societats obreres, en l’acció cultural dels ateneus i escoles racionalistes, a la incansable propaganda de la seva premsa i les seves revistes, en l’acció comunitària dels grups excursionistes, naturistes , vegetarians, esperantistes … que van crear un magma enorme d’iniciatives llibertàries. Fins i tot certa part del moviment es decantava per arribar a l'”anarquia” mitjançant la convicció i l’educació del poble, i no mitjançant una revolució violenta. Van crear la seva pròpia contra-hegemonia que va esclatar el 1936.\nEl que es necessita perquè les organitzacions populars aspiren a la revolució és que els revolucionaris i revolucionàries estiguin en elles, que siguin part d’elles i no es comportin com a agents externs que els diuen als altres el que han de fer. Els i les militants en el seu quefer diari i en les seves relacions quotidianes van creant una “perifèria” de simpatitzants, un grup de persones que poc a poc veuen que les idees-força dels i les militants es poden posar en pràctica, i que es situen naturalment com aliats receptius.\nPodríem dir que avui en dia tenim algunes de les nostres idees-força influint en els moviments socials i en certs sectors activistes. El mèrit no va ser de cap moviment llibertari en concret, sinó de l’anarquisme aplicat a la pràctica en els anys 60 i 70. Els moviments post-1968 van anar acollint progressivament la manera de funcionar propugnada pels àcrates, que van aplicar als seus col·lectius. Encara que el procés trigués un parell de dècades a madurar, des del canvi de segle gairebé qualsevol col·lectiu que es crea avui dia és assembleari, tenen tendència a creure en l’autogestió, alguns assumeixen l’acció directa, altres creuen en la democràcia directa, són horitzontals, i quan s’organitzen en escales superiors gairebé tots són federalistes … Es va poder veure de manera clara en l’organització del 15M i dels moviments Occupy, que van tenir estructures poc menys que anarquistes. Anarquistes de “a petita” que diria David Graeber.\nPerò no és suficient. No podem caure en l’auto-complaença ni en pensar que la feina es fa sola. Realment l’important són els objectius. Per exemple, quan els Germans Musulmans perden el poder a Egipte, i passen a l’oposició, prenen les places. Creen contrapoder al carrer i adopten sense rubor la forma de protesta dels seus rivals i enemics polítics de la setmana anterior. En aquest aspecte, avui dia ens podem trobar amb grups socialdemòcrates o trotskistes amb una pràctica assembleària exemplar, amb neo-nazis que defensen l’autogestió i la “autonomia” i fins i tot que adopten l’estètica dels seus enemics, comunistes de partit amb idees horitzontals i federalistes defensant la democràcia directa … Adopten trets anarquistes, però no ho són en absolut.\nEl que toca fer (un cop vist que les nostres pràctiques quotidianes s’estan assumint) és difondre els nostres objectius. Perquè si no ho fem, altres grups polítics que tinguin els objectius ben clars ho faran, imposaran la seva agenda. Es tracta d’això. Els anarquistes que van estar en aquella primera CNT de l’exemple tenien uns objectius ben clars. La revolució social no es veia molt propera i el que tocava era crear una organització de classe que l’organitzés i la dotés de fortalesa per col·locar-se en un escenari més propici a llançar el desafiament definitiu a la burgesia. La CNT es creava perquè la classe obrera fes la revolució, però ja que era un sindicat, havia de ser útil i resoldre els casos concrets del dia a dia. Es reconeixien uns objectius a curt termini, immediats, que no deixaven de banda als objectius finalistes.\nCrec que per aquí passa el camí que ha de seguir un col·lectiu anarquista avui en dia. Primer formar-se políticament, i analitzar el que ens envolta. Després s’ha de ser conscient que un grup anarquista està inserit en una societat. Cal parar-se a mirar què tenim per aquí, i o bé participar o bé organitzar (si no hem trobat res) moviments socials i populars. Situar-nos fora del poble que lluita és un greu error que ens porta a l’aïllament. Entrar a una lluita social i que aquest sigui cooptat per un altre moviment polític és una derrota. Però una derrota és millor que no intentar-ho, ja que de vegades es “guanya“.\nLa creació d’un pensament contrahegemònic es donarà per la pròpia lluita diària que dóna forces i ànims i crea un ambient de resistència i de victòria, això és el poder popular. El poder popular influeix en la creació d’aquesta contra-hegemonia, que al seu torn es retroalimenta de les idees-força dels moviments populars. Si estem en ells, les nostres idees tenen una possibilitat de calar profund i, que a més de nostre funcionament, s’assumeixin els nostres objectius finalistes.\nPoso un exemple. Una assemblea de barri. Quan es munta una assemblea de barri la gent que arriba és molt diferent la una de les altres. Si hi ha anarquistes ficats per allà, normalment hauran de bregar molt perquè certes idees es vagin consolidant (rotació de càrrecs, autogestió, acció directa). I quan s’ha aconseguit, es pot passar a una tasca diferent. Quin pot ser un objectiu a mitjà termini? Per exemple el de servir de contrapoder al barri. És a dir, un ambiciós procés mitjançant el qual la gent del barri vagi adonant-se que si vol alguna cosa haurà de lluitar per aconseguir-ho. El procés passa per anar aconseguint petites victòries simbòliques que animin a seguir avançant. I així, fem que la gent que participa en l’assemblea accepti i assumeixi que no val queixar-se de l’ajuntament simplement sense fer res. Les victòries li donen “prestigi” a l’assemblea al barri, generen una cultura de lluita i la van conformant en la pràctica com un contrapoder legítim. Aquest contrapoder (l’assemblea de barri vs la institució oficial) al seu torn serveix per preparar una comunitat per a una etapa superior. La lluita i l’organització generarà poder popular, que és simbòlic i cultural. La contra-hegemonia arribarà quan hi hagi milers de petits contrapoders i una cultura de resistència feta per i per a un poble posat dempeus. I l’hegemonia, arribarà quan la majoria social accepti aquesta cultura (que hem contribuït a crear).\nAls i les anarquistes ens queda la tasca de dotar d’una visió de conjunt a totes aquestes lluites, que normalment estan disperses. Hi haurà els qui lluitin des dels sindicats, altres entre els aturats, altres a les lluites per un habitatge digne, altres a l’ensenyament, als barris, a les lluites de gènere, en els ateneus, en la cultura, etc. Aquesta militància, per cristal·litzar en un moviment potent i sòlid, ha de tenir una coherència discursiva, uns objectius clars (que no és simplement parlar de comunisme llibertari, sinó traçar els passos intermedis que cal donar cap a ell) i ha de ser capaç de col·locar–se en un escenari en què sigui més propici derrotar a l’estat i el capital. Que, per cert, no deixen de ser unes altres relacions humanes amb estructures orgàniques (govern, parlament, policia, exèrcit, aparell judicial, mitjans de comunicació, empreses, patronal …).\nMiguel Gómez, militant del Procés Embat\nPublicat en castellà al portal web anarquista alasbarricadas.org: http://www.alasbarricadas.org/noticias/node/26538


Cerca hotels a prop de Tablao Cordobés\nPopular ara mateix a Barcelona Més venut Pensión San Ramón San Ramon, 15 Habitació Doble amb Dutxa reservada fa 4 minuts, 23 segons\nPrincipal 1a Habitació Individual reservada fa 21 minuts, 5 segons\nCasa Consell Guest House Consell de Cent 324, Pral 2 Doble amb Bany Compartit reservada fa 30 minuts, 3 segons\nOlivia Plaza Hotel Plaza de Catalunya 19 Superior Vista a la Ciutat reservada fa 31 minuts, 16 segons\nRoom 018 BCN Hostel La Pobla de Lillet Street, 18 Llit a Dormitori Mixte de 8 Bed reservada fa 1 hora, 10 minuts, 51 segons\nTablao Cordobés és un dels fantàstics llocs a Barcelona. Agoda.com ofereix en exclusiva les tarifes més barates prop el popular Entreteniments. Trobi l'allotjament perfecte a prop de Tablao Cordobés, amb eleccions com el Hostal Palmera BCN i el Hostal Paris. Usant el formunlari de reserves segures online d'Agoda.com per reservar hotels prop de llocs com Tablao Cordobés és ràpid i senzill. És fàcil trobar allotjament a la nostra pàgina de ciutat de Barcelona, amb eines de recerca senzilles i ampla informació dels hotels. Amb disponibilitat a unes 22,000 ciutats per tot el món, més viatgers avui estan triant Agoda.com per cercar hotels a prop d'atraccions com Tablao Cordobés.\nHotels a prop de Tablao Cordobés el més proper\nJoana, 0 26 de setembre de 2016\nEls millors hotels prop de Tablao Cordobés